Armata israeliană declară că sute de combatanţi au fost capturaţi în spitalul Al-Shifa din Gaza
Forţele de apărare israeliene (IDF) au reţinut sute de combatanţi ai grupărilor Hamas şi Jihadul Islamic, inclusiv un număr de responsabili de securitate şi comandanţi militari, în timpul raidului lor extins în principalul spital din Gaza, Al Shifa, a declarat principalul purtător de cuvânt al armatei israeliene, contraamiralul Daniel Hagari, citat vineri de Reuters, transmite Agerpres.
Trupele israeliene au intrat în spitalul Al Shifa din oraşul Gaza la primele ore ale dimineţii de luni şi au scotocit vastul complex, despre care armata spune că ar fi conectat la o reţea de tuneluri folosită ca bază de luptătorii palestinieni.
Sute de combatanţi au fost eliminaţi, iar peste 500 de suspecţi reţinuţi, între care 358 de membri ai grupărilor militante islamiste Hamas şi Jihadul Islamic, cel mai mare număr de la începutul războiului, în urmă cu aproape şase luni, potrivit aceluiaşi purtător de cuvânt al IDF.
Contraamiralul Daniel Hagari a indicat că unităţile de forţe speciale au recurs la "tactici de înşelăciune" pentru a-i lua prin surprindere pe combatanţii islamişti şi au dat o lovitură grea Hamas şi Jihadului Islamic.
Printre cei reţinuţi figurează trei comandanţi militari de rang înalt ai Jihadului Islamic şi doi oficiali Hamas responsabili de operaţiuni în Cisiordania, precum şi alţi oficiali de securitate internă ai Hamas.
"Cei care nu s-au predat forţelor noastre şi au lupta împotriva lor au fost eliminaţi", a declarat Hagari în cadrul unui briefing joi seara târziu.
Hamas şi Jihadul Islamic nu au făcut niciun comentariu deocamdată.
Al Shifa, cel mai mare spital din Fâşia Gaza înainte de război, este în prezent una dintre puţinele unităţi medicale care funcţionează, cel puţin parţial, în partea de nord a enclavei şi, de asemenea, a oferit adăpost multor civili care şi-au părăsit locuinţele în căutarea unui loc mai sigur.
Israelul a fost vizat de critici dure în noiembrie 2023, când trupele sale au efectuat primul raid asupra acestui spital. Militarii israelieni au anunţat că au descoperit acolo tuneluri, despre care au spus că au fost folosite ca centre de comandă şi control de către Hamas. Atât gruparea Hamas, cât şi personalul medical neagă faptul că spitalul ar fi utilizat în scopuri militare sau pentru a adăposti combatanţi palestinieni.
În ultimele zile, purtători de cuvânt ai Hamas au spus că morţii anunţaţi în declaraţiile israeliene anterioare nu erau luptători, ci pacienţi şi persoane strămutate şi au acuzat Israelul de crime de război, conform agenţiei de presă citate.
Reuters precizează că nu a reuşit să obţină acces la spital şi nu a putut să verifice informaţiile respective.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank